text: মো. সোহরাব হোসাইন বাংলাদেশ সরকারী কর্মকমিশনের (পিএসসি) চেয়ারম্যান। ১৬ সেপ্টেম্বর ২০২০ সালে তিনি বাংলাদেশ সরকারী কর্মকমিশনের চেয়ারম্যান হিসেবে নিয়োগ পান।
  
  প্রাথমিক জীবন
  সোহরাব হোসাইন ১৯৬১ সালে নোয়াখালীর চাটখিলে জন্মগ্রহণ করেন। তার পিতা মৃত মো. হাবিব উল্লাহ ও মাতা মৃত রহিমা খাতুন। তার স্ত্রী মাহমুদা ইয়াসমীন বর্তমানে ঢাকা বিশ্ববিদ্যালয়ে অণুজীববিজ্ঞান বিভাগের অধ্যাপক। তাদের এক কন্যাসন্তান রয়েছেন। তার নাম সামারা হোসাইন (আরিয়া)।
  
  শিক্ষাজীবন
  সোহরাব হোসাইন ঢাকা বিশ্ববিদ্যালয় থেকে বাংলা ভাষা ও সাহিত্যে স্নাতক (সম্মান) ও স্নাতকোত্তর ডিগ্রি অর্জন করেন। ছাত্রজীবন থেকেই তিনি বিভিন্ন সামাজিক, সাংস্কৃতিক ও স্বেচ্ছাসেবী সংগঠনের সঙ্গে জড়িত। তিনি ঢাকা বিশ্ববিদ্যালয় সাংস্কৃতিক দল ও নাট্যচক্রের সদস্য ছিলেন।
  
  কর্মজীবন
  সোহরাব হোসাইন ১৯৮৪ সালের বাংলাদেশ সিভিল সার্ভিস প্রশাসন ক্যাডারের কর্মকর্তা হিসেবে যোগদান করেন। তিনি বাংলাদেশ সরকারের সিনিয়র সচিব এবং শিক্ষা মন্ত্রণালয়ের মাধ্যমিক ও উচ্চ শিক্ষা বিভাগের সিনিয়র সচিব হিসেবে দায়িত্ব পালন শেষে ৩১ ডিসেম্বর অবসরোত্তর ছুটিতে (পিআরএল) যান। এরপর ১৬ সেপ্টেম্বর ২০২০ সালে তিনি বাংলাদেশ সরকারী কর্মকমিশনের চেয়ারম্যান হিসেবে নিয়োগ পান। সংবিধানের ১৩৮ (১) অনুচ্ছেদ অনুযায়ী রাষ্ট্রপতি পিএসসি’র চেয়ারম্যান নিয়োগ করেন। চেয়ারম্যান প্রধান বিচারপতির কাছ থেকে শপথ গ্রহণ করেন। দায়িত্ব নেয়ার তারিখ থেকে পরবর্তী ৫ বছর বা বয়স ৬৫ বছর পূর্ণ হওয়া পর্যন্ত (যেটি আগে আসে) তিনি এ পদে দায়িত্ব পালন করবেন। এছাড়াও তিনি বাংলা একাডেমির আজীবন সদস্য।
  
  তথ্যসূত্র
  
  বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী
  বিষয়শ্রেণী:জীবিত ব্যক্তি
  বিষয়শ্রেণী:বাংলাদেশ সরকারী কর্ম কমিশনের চেয়ারম্যান
  বিষয়শ্রেণী:বাংলাদেশের সচিব
  বিষয়শ্রেণী:১৯৬১-এ জন্ম
title: সোহরাব হোসাইন